Дело T‑576/11
Schenker Customs Agency BV
срещу
Европейска комисия
„Митнически съюз — Последващо събиране на вносни мита — Внос на глифозат с произход от Тайван — Молба за опрощаване на вносни мита, подадена от митнически агент — Член 239 от Регламент (ЕИО) № 2913/92 — Клауза за справедливост —Наличие на особено положение — Декларации за допускане за свободно обращение — Сертификати с неправилен произход — Понятие за груба небрежност — Решение на Комисията, с което се приема за необосновано опрощаването на мита“
Резюме — Решение на Общия съд (шести състав) от 16 април 2015 г.
1.      Собствени ресурси на Европейския съюз — Възстановяване или опрощаване на вносни или износни мита — Клауза за справедливост, въведена с член 239 от Митническия кодекс на Общността и с член 905 от Регламент № 2454/93 за неговото прилагане — Правило за изключение — Стриктно тълкуване
(член 239 от Регламент № 2913/92 на Съвета; член 905 от Регламент № 2454/93 на Комисията)
2.      Собствени ресурси на Европейския съюз — Възстановяване или опрощаване на вносни или износни мита — Член 239 от Митническия кодекс на Общността — Наличие на особено положение — Понятие — Право на преценка на Комисията — Обхват — Граници
(член 239 от Регламент № 2913/92 на Съвета; член 905 от Регламент № 2454/93 на Комисията)
3.      Собствени ресурси на Европейския съюз — Възстановяване или опрощаване на вносни или износни мита — Клауза за справедливост, въведена с член 905 от Регламент № 2454/93 — Обхват — Компетентност на Комисията — Граници — Прилагане на материалното митническо право — Изключителна компетентност на националните органи
(член 267 ДФЕС; членове 239 и 243 от Регламент № 2913/92 на Съвета; член 905 от Регламент № 2454/93 на Комисията)
4.      Митнически съюз — Възникване и събиране на митническо задължение — Актове за събиране на съответстващо на антидъмпинговите мита митническо задължение, изпратени от националните митнически органи — Правно естество — Известие за взето впоследствие предвид от тези органи съществуващо митническо задължение
(член 201, параграфи 2 и 3 от Регламент № 2913/92 на Съвета)
5.      Собствени ресурси на Европейския съюз — Възстановяване или опрощаване на вносни мита — Клауза за справедливост, въведена с член 239 от Митническия кодекс на Общността и с член 905 от Регламент № 2454/93 за неговото прилагане — Особено положение — Понятие — Доверие във валидността на сертификатите за произход, които се оказват подправени, фалшифицирани или невалидни — Доверие с оглед на факта на първоначално приемане на сертификатите от митническите органи на държава членка — Изключване
(член 239 от Регламент № 2913/92 на Съвета; член 905 от Регламент № 2454/93 на Комисията)
6.      Собствени ресурси на Европейския съюз — Възстановяване или опрощаване на вносни или износни мита — Наличие на особено положение — Понятие — Недостатъчен контрол от Комисията за правилното прилагане на антидъмпингов регламент — Включване — Липса на недостатъчност
(член 239 от Регламент № 2913/92 на Съвета и Регламент № 368/98 на Съвета)
7.      Собствени ресурси на Европейския съюз — Възстановяване или опрощаване на вносни мита — Клауза за справедливост, въведена с член 239 от Митническия кодекс на Общността и с член 905 от Регламент № 2454/93 за неговото прилагане — Особено положение — Понятие — Недостатъчни действия на националните митнически органи — Включване — Липса на недостатъчност
(член 239 от Регламент № 2913/92 на Съвета; член 905 от Регламент № 2454/93 на Комисията)
8.      Собствени ресурси на Европейския съюз — Възстановяване или опрощаване на вносни мита — Обстоятелства, които не предполагат „недобросъвестно поведение или груба небрежност“ от страна на заинтересуваното лице — Понятие за явна небрежност — Стриктно тълкуване — Критерии — Сложност на тарифната уредба — Липса — Професионален опит на митническия агент — Дължима грижа от страна на вносителя — Липса
(членове 5 и 239 от Регламент № 2913/92 на Съвета; член 199 и член 905, параграф 3 от Регламент № 2454/93 на Комисията и приложение 37 към него)
9.      Актове на институциите — Мотивиране — Задължение — Обхват — Решение за отхвърляне на молба за възстановяване или опрощаване на вносни мита
(член 296 ДФЕС; член 239 от Регламент № 2913/92 на Съвета)
1.      Вж. текста на решението.
(вж. точка 44)
2.      Вж. текста на решението.
(вж. точки 45 и 46)
3.      Вж. текста на решението.
(вж. точки 49—51, 55, 57 и 58)
4.      Актове за събиране на съответстващо на антидъмпингови мита за внос от трети страни митническо задължение, изпратени от националните митнически органи на вносителите и на техните преки или косвени представители, представляват само изпратено до тях известие за взето впоследствие предвид от тези органи съществуващо митническо задължение, което съгласно член 201, параграф 2 от Регламент № 2913/92 относно създаването на Митническия кодекс възниква от приемане на представените от заинтересованите лица декларации. Освен това съгласно член 201, параграф 3 от споменатия регламент митническият агент, действащ като косвен представител на вносителя, е длъжник за цялото задължение, включително и за вносни мита като антидъмпинговите мита, които не са били събрани поради факта, че той е изготвил декларации, в които е посочена различна от действителната страна на произход на внасяния продукт.
(вж. точка 52)
5.      В рамките на последващо събиране на вносни мита, наложени като антидъмпингови мита, фактът, че сертификатите за произход, издадени от търговски камари на трета страна, са се оказали невалидни, не би могъл да се счита за обстоятелство, което поставя заинтересованото лице в особено положение по смисъла на член 239 от Регламент № 2913/1992 относно създаването на Митническия кодекс. Позоваването на тези сертификати, за да се установи произходът на декларираните стоки пред митническите органи, е избор на декларатора при изпълнение на задължението му да декларира пред митническите органи произхода на вноса. Този избор включва присъщите рискове при упражняване на дейността на митнически агент, които следователно трябва да се понесат от последния, а не от публичните финанси. Ако трябва да се приеме, че тези обстоятелства поставят задълженото лице в особено положение, което би обосновало опрощаване на антидъмпинговите мита, икономическите оператори не биха имали никакъв интерес да осигурят достоверността на представените пред митническите органи декларации и документи.
(вж. точки 61—65 и 69)
6.      При прилагане на антидъмпинговите мита, наложени с Регламент № 368/98 за налагане на окончателно антидъмпингово мито върху вноса на глифозат с произход от Китайската народна република и за окончателно събиране на временното мито, заобикалянето на който регламент е в основата на издадените от националните митнически органи актове за събиране на митническо задължение, задължението за прилагане на антидъмпингови мита за съответния внос е вменено основно на митническите органи на държавите членки.
При все това, като пазител на Договорите и на вторичното право на Съюза по принцип, както и по-конкретно в основната си роля да извършва контрол по прилагане на митническото право на Съюза, на Комисията са възложени задължения за координиране и наблюдение, по-специално във връзка с проверките за възможни нарушения. Комисията изпълнява тези си задължения, като прилага или спомага за прилагането на процедури, когато националните органи и OLAF ѝ изпращат след приключване на различните етапи от проверките информация относно възможно заобикаляне. Освен това сред така възложените на Комисията задължения не фигурира това да уведомява вносителите или митническите им агенти за данните, с които разполага, нито да ги предупреждава, когато се съмнява в извършваните от тях операции.
(вж. точки 72, 76 и 77)
7.      При внос, който се урежда от общия режим и спрямо който се прилагат антидъмпингови мита, както Комисията, така и националните митнически органи са длъжни да полагат дължима грижа и да следят дали се прилага правото на Съюза. Такова задължение обаче не означава, че при наличието на информация, в която не се съдържат достатъчно конкретни улики срещу определени дружества, обосноваващи предприемането от националните органи на специални и незабавни действия срещу тях или срещу техните операции, митническите органи са задължени да извършват физически и систематични проверки на всички внасяни от такива дружества и пристигнали в митниците на Съюза пратки. Митническите органи не са длъжни и да предупредят дружествата, като се има предвид общият характер на представената им информация. Всъщност митническите органи, които са уведомени за евентуална измама, не са длъжни да предупредят оператор за факта, че поради измама би могъл да дължи мита, дори и ако този оператор е действал добросъвестно.
(вж. точки 85—87 и 90)
8.      Поради самото естество на своите функции митническият агент носи отговорност както за плащането на вносните мита, така и за редовността на документите, които представя на митническите органи. С оглед на това утвърден митнически агент е трябвало поне да се усъмни в действителния произход на внасяния продукт, след като фактурите, опаковъчните списъци и митническите декларации съдържат данни за такъв произход и след като съществуват неточности в сертификатите за произход.
Впрочем, когато митническият агент дори не е разгледал или получил достъп до такива фактури и декларации, преди да ги представи на митническите органи, макар че съгласно член 199 от Регламент № 2454/93 за определяне на разпоредби за прилагане на Митническия кодекс носи отговорност за точността на посочената в тях информация, липсата на дължима грижа от негова страна е още по-сериозна. В това отношение вътрешните процедури на митническия агент за обработване на декларациите и съставяне на релевантната документация, както и особеностите на корпоративната структура на групата, към която принадлежи, не могат да бъдат основания, които да му позволят да се освободи от задълженията, присъщи на дейността на митническия агент, и последиците от това да бъдат поети от бюджета на Съюза.
Митническият агент не може също и да се позовава на действията на своя клиент, за да обоснове опрощаването на вносни мита.
(вж. точки 95, 98, 101, 104—107, 109, 110, 112 и 115)
9.      Вж. текста на решението.
(вж. точки 118—124)